KOMISIJOS SPRENDIMAS
2006 m. gruodžio 22 d.
iš dalies keičiantis Bulgarijos ir Rumunijos Stojimo akto VI priedo priedėlį dėl tam tikrų pieno perdirbimo įmonių Bulgarijoje
(pranešta dokumentu Nr. C(2006) 6960)
(Tekstas svarbus EEE)
(2007/26/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos Stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos Stojimo aktą, ypač į VI priedo 4 skyriaus B skirsnio f dalies pirmąją pastraipą,
kadangi:
(1)
Bulgarijos ir Rumunijos Stojimo aktu Bulgarijai buvo suteiktas pereinamasis laikotarpis, per kurį tam tikros pieno perdirbimo įmonės turėjo užtikrinti, kad laikomasi 2004 m. balandžio 29 d. Europos Parlamento ir Tarybos Reglamento (EB) Nr. 853/2004, nustatančio konkrečius gyvūninės kilmės maisto produktų higienos reikalavimus (1), nuostatų. Akto VI priedo priedėlio I skyriuje išvardytos įmonės, kurioms leidžiama perdirbti ES reikalavimų neatitinkantį pieną, o II skyriuje išvardytos įmonės, kurioms leidžiama perdirbti dviejų rūšių - ES reikalavimus atitinkantį ir jų neatitinkantį - pieną, jei perdirbimas vykdomas atskirose gamybos linijose.
(2)
Daug įmonių, kurios yra išvardytos šio priedėlio I skyriuje, sustabdė veiklą, kuriai buvo taikomi pereinamieji laikotarpiai. Todėl šios įmonės turi būti išbrauktos iš sąrašo.
(3)
Atsižvelgiant į žalio pieno kokybės pokyčius ir esamą Bulgarijoje gaminamo žalio pieno, neatitinkančio Reglamento (EB) Nr. 853/2004 reikalavimų, santykį, kai kurios įmonės turėtų būti įtrauktos į Stojimo akto VI priedo priedėlio I skyriuje pateiktą sąrašą.
(4)
Be to, kai kurios Bulgarijos pieno perdirbimo įmonės turi pajėgumų ir įrangos perdirbt ES reikalavimus atitinkantį ir jų neatitinkantį pieną skirtingose gamybos linijose. Tos įmonės turi būti įtrauktos į šio priedėlio II skyriuje pateiktą sąrašą.
(5)
Todėl Stojimo akto VI priedo priedėlis turėtų būti iš dalies pakeistas. Siekiant aiškumo, priedėlis turėtų būti pakeistas šio sprendimo priede pateiktu tekstu.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos ir Rumunijos Stojimo akto VI priedo priedėlis pakeičiamas šio sprendimo priedo tekstu.
2 straipsnis
Šis sprendimas taikomas tik tuo atveju, jei įsigalioja Bulgarijos ir Rumunijos Stojimo aktas, nuo šio Akto įsigaliojimo dienos.
3 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.